Imtella' April 28, 2021 - Aġġornata 28 Ta' April, 2021 11:46pm L-Awtorità tal-Mediċini ta' Malta qiegħda tinvestiga każ ta' persuna ta' 58 sena li qed issofri minn trombożi. Fi stqarrija, il-Ministeru għas-saħħa qal li din il-persuna li tinsab f'kundizzjoni stabbli, kienet ilha ħmistax-il jum li ħadet l-ewwel doża tal-vaċċin kontra l-Covid-19 u għalhekk il-każ kien irrapportat lill-Awtorità tal-Mediċini ta' Malta bil-għan li tinvestiga jekk kienx hemm xi rabta. L-Awtoritajiet tas-Saħħa fakkru li l-Awtorità tal-Mediċini Ewropea qed tibqa' tagħti l-parir li r-riskji tal-vaċċin huma rari u ferm iżgħar mir-riskji marbuta mal-Covid-19. Żiedu jgħidu li l-pariri tal-esperti jibqgħu dawk li l-vaċċin huwa l-uniku mod effettiv li bih nistgħu niġġieldu l-imxija tal-Covid-19.